Die Sondige Plesiertjies wat Gate in jou Begroting Maak - RTegsdienste | SolidariteitJou Geld | Solidariteit Wêreld
Tuis › Artikels › Die sondige plesiertjies wat gate in jou begroting maak
Vrydag | 08 Junie | 2018
Wanneer jy jou maandelikse begroting bestudeer, sal jy vir seker groot (gewoonlik nodige maar teensinnig betaalde) uitgawes vind sowel as verskeie (of selfs 'n magdom) onnodiges wat jou skuldig laat voel maar wat onweerstaanbaar bly.
Dit word dikwels gesê dat as jy graag meer finansiële vryheid wil geniet, jy ernstig na jou groot uitgawes moet kyk. Dit is beslis waar. Die duur kar wat jy bestuur, mag 'n baie groot en totaal onnodige las wees wat jy dra. Om iets meer ekonomies te bestuur mag nie so strelend vir jou ego wees nie, maar dit sal jou minder slaaplose nagte en meer rus vir jou siel besorg.
Alhoewel bogenoemde baie waarheid inhou, is dit net so 'n geldige aanname dat om na daardie kleiner maar tog verslawende sondige plesiertjies te kyk jou begroting beduidend sal optimaliseer. Hulle is ook die klein vampiertjies wat geleidelik jou beskikbare inkomste erodeer en jou beroof van die vermoë om vir langer-termyn, groter doelwitte te spaar. Sommige daarvan is net so nadelig vir jou gesondheid as vir jou begroting – iets wat dikwels nie die geval is met groter, noodsaaklike uitgawes nie.
Kom ons kyk na 'n paar van hierdie sondige plesiertjies:
Om te rook mag na 'n onskadelike uitgawe lyk aangesien redelik klein bedrae gereeld deur rokers betaal word om die gewoonte te handhaaf. Mense dink normaalweg nie aan die koop van 'n pakkie sigarette op dieselfde wyse as aan die betaling van 'n paaiement op jou huislening of selfs 'n kar nie. Maar, in balans beskou, kan die rookgewoonte 'n redelik groot uitgawe wees en een waarsonder jou gesondheid beslis sou kon klaarkom.
"Dit is algemeen bekend dat om te rook nadelig vir jou gesondheid is; daarvan is ons almal bewus. Maar dit is ook 'n nagmerrie vir jou begroting," skryf Ashley Eneriz op die webwerf oor persoonlike finansies, WiseBread. "Selfs as jy jouself as 'n sosiale roker etiketteer en slegs nou en dan 'n sigaret aansteek, loop jy die risiko om verslaaf te raak, of 'n rookverslawing wat jy voorheen oorwin het weer aan te wakker. Jou finansiële en fisiese gesondheid sal beide daarby baat as jy hierdie gewoonte staak."
Om 'n rugby- of krieketwedstryd by 'n stadion by te woon is baie pret, maar daardie plesiertjie gaan dikwels gepaard met 'n tamaai prys as die hoof- en bykomende uitgawes bygetel word. Holly Johnson skryf op die finansiële webwerf Club Thrifty dat bo en behalwe die kaartjies (wat nie goedkoop is nie) wat jy vir jou en moontlik ook vir jou gesin koop, bestee jy ook lustig geld op kos, drankies, alkohol en die brandstof om daar te kom. En in Suid-Afrika is daar ook die kwessie van veilige parkering – wat beslis nie gratis is nie.
Middagetes en wegneemkoffies
"Wanneer jy in die oggend rondskarrel, voel dit net makliker om middagete by 'n plekkie naby jou werksplek te koop. Maar om elke dag van die werksweek jou swaarverdiende kontant uit te haal kan spoedig 'n groot bedrag uitmaak," sê Eneriz. En daar is niks mee verkeerd om gedurende die werksweek vir middagete uit te gaan nie, maar beperk dit tot 'n enkele dag (kom ons sê 'n Vrydag), en pak 'n kosblik vir die ander dae.
Dieselfde het betrekking op daardie heerlike (en geredelik beskikbare) wegneemkoffies en latté's. Daar is niks mee fout te vind om hulle in matigheid te geniet nie, maar om drie tot vier keer 'n week R35 uit te haal sal jou begroting sowel as jou middellyf skade berokken.
Wanneer is sondige plesiertjies in orde en wanneer moet jy hulle vermy?
Dit is 'n geldige vraag en Kayla Sloane, bydraer tot die webwerf oor persoonlike finansies, Chime, bied 'n paar waardevolle maatstawwe aan.
Sy sê dit is in orde as hulle nie jou begroting saboteer nie. "Dis reg so as dit 'n klein sondige plesiertjie is waarvoor jy in jou begroting voorsiening gemaak het." Tweedens, gaan daarmee voort indien hulle jou in ander opsigte baat. Om jogaklasse by te woon of die skoonheidsalon te besoek verskaf ander voordele, soos om goed te lyk en jou selfvertroue 'n hupstoot te gee. Derdens, om so effentjies skuldig te voel oor 'n uitgawe kan in der waarheid jou vreugdevlakke verhoog en jou begroting en dieet sal nie in duie stort as gevolg van klein uitgawes nou en dan nie.
Aan die ander kant kan om iets op die ingewing van die oomblik te koop jou met onnodige spyt laat wanneer jy daarop terugkyk en besef jy het nie eintlik iets van werklike waarde bekom nie. Daarbenewens, wanneer dit gereeld begin gebeur en uiteindelik 'n verslawing word, moet dit gestaak word. "Dit is nie net nadelig vir jou finansies nie, maar dit kan ook sleg wees vir jou gesondheid en verhoudings. Voorbeelde van sondige plesiertjies wat in verslawing kan ontaard, is alkohol en kompulsiewe inkopies."
Lorimer Wilson, 30 April 2018, "6 guilty pleasures that will destroy your budget", http://www.munknee.com/6-guilty-pleasures-that-will-destroy-your-budget/